text: Fredericia afgiver spillere til Horsens
  22 juli 2010 kl. 15.22
  Superliga-oprykkerne fra AC Horsens har været på indkøb i FC Fredericia fra 1.division og hentet Lasse Kryger op til landets bedste række.
  - Han er en konditionsstærk, hurtig og hovedstødsstærk felt-til-felt-spiller, der tidligere har bevist, at han har evnerne til at være med på Superliga-niveau, og han har i perioder gjort en forskel for både Esbjerg og Viborg i Superligaen, siger AC Horsens-træner Johnny Mølby til klubbens hjemmeside.
  Krygers kontrakt gælder til sommeren 2013.
  For knap to uger siden skiftede angriberen Kenan Hajdarevic også fra FC Fredericia til AC Horsens.
  I forvejen spiller den tidligere FC Fredericia-topscorer Rasmus Katholm for AC Horsens.
  